《挽王菜亭库使》
元代·俞远

客行天下半，波流日滔滔。卓然王幕长，独诣见所操。

西风吹黄王，瞥眼云中翱。无彼升天翼，欲飞讵能高。

读律三十年，弗离州县劳。归休青山郭，缘溪置屋牢。

种瓜以为业，不复求其曹。馔甘盘有鱼，饮旨尊有醪。

儿贤曲奉养，末慕乐陶陶。奈何百年期，欢忻变号咷。

望见双梧树，我每涕沾袍。梧树奚足悲，回躅于焉韬。

作者简介：常州江阴人，字之近，号空谷山人。好读书，隐居教授，笃行古道，里中多化之。元末兵乱，所过残毁。远乃筑土为室，啸歌其中。有《豆亭集》。